Radičová, Iveta, predsedníčka vlády SR (2010-10-21):
Ďakujem veľmi pekne. Vážené pani poslankyne, páni poslanci, pani poslankyňa Vaľová. Na vašej otázke je vážny principiálny základ. Pýtate sa, čo je čisté a nezávislé. Čo je čisté a nezávislé vo vzťahu k politickej moci? Pochybujete o tom, že pokiaľ ide o politické nominácie, môžu byť čisté a nezávislé. Môžem kľudne povedať, pochybujeme o tom, že pokiaľ ide o politické nominácie sú čisté a nezávislé. Pochybnosť je vždy výsledkom istej skúsenosti. Máme takúto skúsenosť, že politické nominácie nie sú čisté a nemôžu byť nezávislé? Znamená to, že nominácie z predchádzajúceho obdobia boli nečisté a závislé? Znamená to, že dôveryhodnosť každej nominácie a priori nefunguje preto, lebo je to politická nominácia? Ja si spomínam na vážnu diskusiu na túto tému ešte z novembrových udalostí roku 1989. V skratke ju zhrniem, či urobiť hrubú čiaru za predchádzajúcim režimom a neumožniť bývalým funkcionárom, aby sa ďalej podieľali na moci, alebo naopak, nechať otvorený priestor a obsadzovať funkcie, miesta podľa odbornosti, profesionality, skúseností. Či teda urobiť hrubú čiaru za minulosťou alebo nie. Ja si spomínam aj na výrok pána poslanca Šebeja, terajšieho pána poslanca Šebeja, ktorý povedal: „Dobre, urobme hrubú čiaru, ale prosím vás, aspoň sem-tam prerušovanú.“ Áno, hovoríme o reprodukcii nejakej politickej nominácie alebo zmene politických nominácií. Ja si túto otázku kladiem znovu a znovu. My nenastupujeme v bode nula. Preberáme štátnu správu obsadenú istými politickými nomináciami. Poviem ako príklad to, čo mám priamo v rukách a v zodpovednosti, a to je úrad vlády. Bývalý vedúci úradu vlády je dnes poslancom v Národnej rade Slovenskej republiky. Bývalý riaditeľ tlačového odboru je dnes poslancom za stranu SMER – SD. Chcem tým povedať, že i v štátnej správe a na istých postoch sú pozície, ktoré nevyhnutne predpokladajú napĺňanie programového vyhlásenia vlády, napĺňanie politických zámerov a istý postoj, hodnotový postoj. Dnes je vyhlásené výberové konanie na sekciu práce, otvorené, uvidíme kto sa na toto výberové konanie prihlási a koho z týchto prihlásených napokon komisia vyberie na uvedený post. Vo vašej otázke je obava, či ak sa udejú, ja stále hovorím podmienene, politické nominácie, či nenastane to, čo sa spája s politikou. Teda, že politická nominácia sa rovná korupcia, klientelizmus, konflikt záujmov a kradnutie. Hovorí to o tom, že pre ľudí je slovo politika, synonymom slova biznis, a že občania vnímajú politikov ako kšeftárov, ktorí iba hrabú pre seba. Pýtam sa, kto je na vine takéhoto vnímania, že sa politici a politickí nominanti v štátnej správe a priori takto vnímajú? Je na vine samotný systém, alebo sú na vine konkrétni ľudia, ktorí tento systém tvoria? Myslím si, že B je správne. Mali by sme sa pýtať skôr takto. Prečo je taký záujem obsadzovať tieto pozície aj prostredníctvom politických nominácií? Prečo? Prečo posty v štátnej správe, jednoducho nie sú obsadzované profesionálne, prečo tu nefunguje kontinuita? Prečo politické garnitúry mali potrebu obsadzovať v štátnej správe posty zásadne podľa kritérií politickej príslušnosti? Áno, ja mám záujem, aby tento proces konečne raz prestal, aby to skončilo. Aby sa do štátnej správy dostávali odborníci, profesionáli bez ohľadu na to, aké majú politické tričko. Preto aj prvé obdobie vyše troch mesiacov, neprichádzalo k žiadnym radikálnym masovým výmenám na rôznych postoch. To, čo sa udialo, bolo napr. odvolanie šéfa sekcie na Úrade vlády z dôvodu trestného podania. Dodnes tam nie je menovaný nový šéf odboru alebo sekcie, bude vypísané výberové konanie. Boli odvolaní niektorí riaditelia, ktorí si zamieňali služobné cesty za dovolenky pri mori. Boli vymieňaní takí vedúci pracovníci, kde sú podané ďalšie zistenia, ďalšie trestné oznámenia. Ale prichádzalo k odvolaniam, zatiaľ sú na väčšine týchto miest poverení ľudia vedením a nie sú zatiaľ menovaní, vo väčšine prípadov. Hovoríme rádovo o vyše tisícke miest a pokiaľ sa pozriete na uznesenia a rozhodnutia vlády, môžete si overiť o akých počtoch a číslach hovorím. Zároveň vláda pre menovanie prednostov obvodných úradov prijala uznesenie, ktoré obsahuje presné kritériá, aké má kandidát na funkciu prednostu obvodného úradu spĺňať. Minister vnútra predkladá vláde následne návrh kandidátov, ktorí spĺňajú vládou Slovenskej republiky schválené kritériá. Medzi tými kritériami, ja len vymenujem tie základné, je samozrejme trvalý pobyt na území Slovenskej republiky, znalosť štátneho jazyka, spôsobilosť na právne úkony a zdravotná spôsobilosť, vysokoškolské vzdelanie druhého stupňa, bezúhonnosť. Za bezúhonnosť sa pokladá ten, kto nebol nikdy právoplatne odsúdený za úmyselný trestný čin. Bezúhonnosť sa preukazuje doloženým výpisom z registra trestov nie starším ako tri mesiace. Ďalej musí mať požadované schopnosti, osobné vlastnosti, ako angažovanosť, profesionalita, motivačné činitele, schopnosť a vôľa učiť sa, ďalej sa vzdelávať, analytické a koncepčné myslenie, schopnosť pracovať pod tlakom, adaptabilita, flexibilita, schopnosť tímovej spolupráce, komunikatívnosť, riadiace schopnosti. V požadovaných odborných znalostiach je vymenovaný celý zoznam zákonov, legislatívy, ktorej znalosť sa predpokladá a ktoré komisia výberová alebo menovaná jednoznačne preskúšava. V súčasnosti na väčšine uvoľnených pozícií vedúcich zamestnancov sú poverení vedúci zamestnanci. Na tieto pozície sú v zmysle zákona o štátnej službe, vyhlásené výberové konania, ktoré sú zverejnené a na ktoré sa môže prihlásiť každý, kto splní vyhlásené podmienky výberového konania. Som si však istá zároveň, že to nestačí, že zmeniť systém automatických politických nominácií nie je možné zo dňa na deň. Že tá postupnosť krokov znamená, okrem kritérií, dodržiavania týchto kritérií aj prijatie mechanizmu na verejnú kontrolu práce politikov. Či už ide o zverejňovanie zmlúv, či už ide o zverejňovanie tendrov, kontraktov a chcem tu zdôrazniť, že to nerobíme len za čias bývalej vlády, ale od roku 2000, a to preto, že vtedy bol prijatý zákon o verejnom obstarávaní a archivácia dokumentov, zákon hovorí, že má byť archivované 10 rokov. Schvaľovali ste zákony na ďalší postup pri verejných obstarávaniach, celá štátna správa vďaka tomu bude podliehať verejnej kontrole, čo považujem za najdôležitejšie. Pre politických nominantov na postoch štátnej správy, aby bola čistá a nezávislá, je nutné ustrážiť verejný záujem, mať štátnu správu pod verejnou kontrolou, vyhodnotiť ako títo ľudia pracovali alebo budú pracovať. Ak nebudú pracovať, ak nebudú plniť úlohy, ktoré sú im dané, alebo budú porušovať zákon, vždy môže dôjsť k výmene. Nevymieňame celoplošne nominantov. Opakujem, sme vyše tri mesiace vo vláde a k žiadnym celoplošným výmenám neprišlo. Ale prijali sme kritériá, ktoré by nominanti spĺňať mali. Za celé toto obdobie a naďalej, dostávajú všetci tí, ktorí sú v štátnej správe šancu, aby spolupracovali, aby pomáhali realizovať prijaté zákony, uznesenia, či nariadenia vlády. Myslím si však, že by sme asi boli naivní, keby sme trebárs skúšali, ja a vy, pani poslankyňa, sa dohodnúť na niektorých riešeniach napr. v sociálnej oblasti. Jednoducho by nám to nefungovalo. Preto na určitých postoch, úplne prirodzene a logicky musia byť ľudia, ktorí sú stotožnení so spôsobom ako budeme meniť, riešiť dané problémy a mali by to byť zároveň ľudia, ktorí hodnotovo sú rovnako orientovaní. Inak nebudeme mať šancu implementovať legislatívu a zákony do reality a tak, aby naozaj fungovala. Druhá otázka je naozaj štandardná štátna správa, profesionálny úradník, kde nevidím žiaden dôvod, aby sme vôbec uvažovali o politických zmenách, či politických nomináciách, ani týmto smerom neuvažujeme. Ďakujem veľmi pekne za pozornosť.